GL ปรับตัวขึ้นแรง 2 วันต่อเนื่อง เก็งกำไร Q3 แจ่ม โบรกฯ เชียร์ซื้อ
GL ปรับตัวขึ้นแรง 2 วันต่อเนื่อง โดย ณ เวลา 10.41 น. ราคาอยู่ที่ 17.70 บ. บวก 1.40 บ. หรือ 8.59% สูงสุดที่ 18 บ. ต่ำสุดที่ 16.20 บ. มูลค่าซื้อขายที่ 390.76 ลบ. ด้าน บล.ดีบีเอส วิคเคอร์ส (ประเทศไทย) มองว่ากำไร Q3 ที่ใกล้จะประกาศนั้นดีมาก พร้อมให้ราคาพื้นฐาน 21 บ.
5 พ.ย. 2558

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ณ เวลา 10.41น. ราคาอยู่ที่ 17.70 บาท บวก 1.40 บาท หรือ 8.59% สูงสุดที่ 18 บาท ต่ำสุดที่ 16.20 บาท มูลค่าซื้อขายที่ 390.76 ล้านบาท ขณะที่ดัชนีตลาดหุ้นไทยโดยรวมลบ 0.21%
โดยราคาหุ้นปรับตัวขึ้นเป็นวันที่ 2 ติดต่อกัน โดยวานนี้ (4 พ.ย.) ราคาหุ้นปิดที่ระดับ 16.30 บาท บวก 2.70 บาท หรือ 19.85% มูลค่าซื้อขาย 541.45 ล้านบาท

 
บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น GL จากการวิเคราะห์แล้วพบว่าระยะนี้มี 2 ปัจจัยบวกคือ
1) กำไรไตรมาส 3/58 ที่ใกล้จะประกาศนั้นดีมาก แม้ปกติไตรมาส 3/58  เป็น Low Season เพราะเป็นฤดูฝน ผลพวงจากกิจการต่างประเทศคือ กัมพูชาและลาวมีผลกำไรที่สูง
2) บริษัทจะมีแหล่งเงินทุนมาใช้ดำเนินธุรกิจในไตรมาส 4/58  อีกถึง 2.2 พันล้านบาท นั่นคือ คาดการณ์กำไรไตรมาส 3/58  ทำสถิติสูงสุดที่ 148 ล้านบาท เติบโตก้าวกระโดด 3,758% จากปีก่อนและ 15% จากไตรมาสก่อน
อีกทั้งไตรมาส 4/58  จะยิ่งดี เพราะเป็น High Season ส่วนเงินทุนที่จะได้รับคือ คาดว่าจะมีการแปลง GL-W3 ได้เงินมา 1.25 พันล้านบาท และมีหุ้นกู้แปลงสภาพที่จะแปลงเข้ามาได้เงินอีก 980 ล้านบาท
พร้อมให้ราคาพื้นฐาน 21 บาท ซึ่งประเมินด้วย P/BV ปี 58 ที่ 3.4 เท่า ตาม Gordon Model คาดว่าอัตราการเติบโตกำไร CAGR ของกำไรต่อหุ้นระหว่างปี 57-60 จะสูงถึง 87% ต่อปี